SKRIFTLIG FORESPØRGSEL E-2124/00

af Ilda Figueiredo (GUE/NGL) til Kommissionen

(30. juni 2000)

Om: Statistiske data om finansiering af den fælles landbrugspolitik

I betragtning af:

- perioden 1994-1999 og de budgetbeløb, der var afsat til den fælles landbrugspolitik inden for rammerne af EUGFL-Garantisektionen og EUGFL-Udviklingssektionen,

- reformen af den fælles landbrugspolitik i 1992, i forbindelse med hvilken Kommissionen bekræftede, at støtten til den fælles landbrugspolitik var stærkt koncentreret, idet 20 % af landmændene modtog 80 % af støtten,

- de seneste rapporter om samhørigheden, hvor Kommissionen anvendte termen nettobidragsyder til den fælles landbrugspolitik, navnlig om Portugal,

bedes Kommissionen oplyse følgende:

1. de samlede udgiftsbeløb for EUGFL-Garantisektionen og for EUGFL-Udviklingssektionen, som faktisk blev gennemført i perioden 1994-1999, fordelt efter produktionstyper og medlemsstater;

2. i hvilken grad den støtte, der i øjeblikket ydes på europæisk niveau, er koncentreret, med angivelse af, hvilken støtteprocent de 5 % landmænd, der får mest støtte i hvert enkelt medlemsstat, modtager;

3. den endelige saldo for perioden 1994-1999 pr. medlemsstat og år, på de beløb, der er blevet betalt som bidrag og ydet i støtte inden for rammerne af den fælles landbrugspolitik?

Svar afgivet på Kommissionens vegne af Franz Fischler

(7. september 2000)

1. For Den Europæiske Udviklings- og Garantifond for Landbruget, Garantisektionen, findes de relevante udgifter, opdelt på kapitler og medlemsstater, i tabel 1-6, og for Den Europæiske Udviklings- og Garantifond for Landbruget, Udviklingssektionen, anvendelsen af forpligtelsesbevillingerne, opdelt på år og medlemsstater i tabel 7-14, der sendes direkte til det ærede medlem og Europa-Parlamentets generalsekretariat.

Det ærede medlem henvises til finansberetningerne for yderligere oplysninger.

2. Det ærede medlem henvises til det svar, som Kommissionen har givet på skriftlig forespørgsel E-1766/99 fra Antonio Campos(1). Kommissionen ønsker at henlede det ærede medlems opmærksomhed på, at de retsregler, der gælder for bogføringen af Fællesskabets landbrugsudgifter specielt under EUGFL, Garantisektionen (Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(2) og Kommissionens forordning (EF) nr. 296/96 af 16. februar 1996 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), og om ophævelse af forordning (EØF) nr. 2776/88(3)), i vidt omfang uddelegerer opgaverne til de udbetalende organer i medlemsstaterne.

Det er således direkte de udbetalende organer, der i øvrigt godkendes af medlemsstaterne efter bestemmelserne i Kommissionens forordning (EF) nr. 1663/95 af 7. juli 1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen(4), som administrerer ansøgningerne om landbrugsstøtte og dermed har alle oplysningerne om støttemodtagerne.

Kommissionen råder derimod ikke over de oplysninger, som det ærede medlem beder om. Kommissionen modtager med henblik på den kontrol, den skal foretage, en række regnskabsoplysninger, som nøje er angivet i de gældende bestemmelser, fra medlemsstaterne. Disse oplysninger gør det muligt at finde frem til, hvem der hver især har modtaget støtte, men ifølge fællesskabsbestemmelserne om beskyttelse af personlige oplysninger, som EF-institutionerne er bundet af i henhold til traktatens artikel 286 (tidl. artikel 213 B), kan Kommissionen ikke give disse oplysninger.

3. Udgifterne under EUGFL, Garantisektionen, tegner sig kun for ca. halvdelen af det almindelige budget. Dette indebærer, at en sammenligning af disse udgifter med medlemsstaternes bidrag ikke giver den endelige saldo, som medlemsstaterne modtager fra eller betaler til Fællesskaberne. Der må også tages hensyn til udgifterne under andre fællesskabsinstrumenter.

(1) EFT C 303 E af 24.10.2000, s. 14.

(2) EFT L 160 af 26.6.1999.

(3) EFT L 39 af 17.2.1996.

(4) EFT L 158 af 8.7.1995.